Tomme busseter ble forvekslet med burkaer på norsk Facebook-gruppe. Nå ler verden av kommentarene.

Et bilde av tomme busseter som ble delt på Facebook-gruppen «Fedrelandet viktigst» blir nå latterliggjort av internasjonale medier.

Bildet av de tomme bussetene tok utgangspunkt i at setene var kvinner iført burka. Skjermdump al-Jazeera.

2. aug. 2017 16:08 Sist oppdatert 2. august 2017

Bildet av de tomme bussetene tok utgangspunkt i at setene var kvinner iført burka. Bildet blir tydeligvis oppfattet som noe annet av gruppens medlemmer.

På Facebook-gruppen «Fedrelandet viktigst», skriver blant annet en av personene følgende: «Kan jo være terrorister med våpen».

Saken ble først omtalt av Nettavisen, nå blir kommentarene latterliggjort av internasjonale medier.

– Kvinner i burka eller busseter. Denne ytterliggående gruppen kunne ikke se forskjellen.

Slik lyder begynnelsen på innslaget til TV-kanalen al-Jazeera.

Etter at saken ble omtalt i norske medier har blant annet The Guardian, The Washington Post, Russia Today, IB Times, The Telegraph og Middle Eastern Eye også kastet seg på.

The Washington Post nevner en av kommentarene til Facebook-innlegget:

«Da er det vel bevist; de slemmeste er også de dummeste».

Russia Today skriver at «gruppens 13.000 medlemmer ble av en eller annen grunn frastøtt av et helt uskyldig bilde».

«De forvirrede nasjonalistene brukte ikke lang tid på å mistenke busseter for å skjule våpen og bomber», skriver Middle Eastern Eye.

«Snakker om blindt hat» – slik innleder IB Times sin sak om de tomme bussetene.

– Folk ser det de vil se

Rune Berglund Steen, leder for Antirasistisk Senter, sier til Nettavisen at han synes det er interessant hvor kort tid det tar for folk å trekke egne slutninger.

– Folk ser det de vil se, og det de vil se, er farlige muslimer. På et vis var det en interessant test på hvor raske folk er til å finne bekreftelser på egne vrangforestillinger, sier han til Nettavisen.

Det var Sindre Beyer som delte bilder av Facebook-innlegget med teksten:

«Hva skjer når det legges ut et bilde av noen tomme busseter på en brungrumsete gruppe på Facebook og nesten alle tror de ser en gjeng med burka?»

Til Dagbladet sier Beyer at han ønsket å skape debatt om lukkede forum.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding